KIRJALLINEN KYSYMYS E-3435/02 esittäjä(t): Roberta Angelilli (UEN) komissiolle. Lazion alueen maanjäristysriskien ehkäiseminen.



Virallinen lehti nro 192 E , 14/08/2003 s. 0114 - 0115



KIRJALLINEN KYSYMYS E-3435/02 esittäjä(t): Roberta Angelilli (UEN) komissiolle (2. joulukuuta 2002) Aihe: Lazion alueen maanjäristysriskien ehkäiseminen Italiassa Molisen alueella on hiljattain ollut luonnonkatastrofi, joka johtui Mercallin asteikolla mitatusta kahdeksan asteen maanjäristyksestä. Kuolonuhreja oli monia, monet perusrakenteet ovat tuhoutuneet ja luonto sekä kulttuuriperintö ovat vahingoittuneet pahoin. San Giulianon ala-asteen koulun tuhoutumisesta on uutisoitu laajalti ja koulun tuhoutumisessa sai surmansa 26 oppilasta ja yksi opettaja. Tämä on valitettavasti tunnetuin esimerkki tragediasta, joka koski 44 kuntaa ja jätti 11 000 ihmistä kodittomaksi, vahingoitti erityisesti kirkkoja ja johti rakennusten sortumiseen. Vastaavanlaisten onnettomuuksien toistuminen on erittäin todennäköistä monilla alueilla Italiassa ja etenkin Lazion alueella, joka sijaitsee Olevano-Antrodocon seismisellä vyöhykkeellä, joka on merkittävin ja laajin seisminen vyöhyke Keski-Italiassa. Edellä mainituista syistä monet toimet ovat välttämättömiä, jotta voidaan ehkäistä tällaisia onnettomuuksia, suojautua paremmin maanjäristyksiltä, torjua paremmin riskejä ja parantaa varhaisvaroitusjärjestelmiä sekä hätätilanteessa toteutettavia toimia ja resursseja, joihin tarvitaan merkittävää rahoitusta, niiden varojen lisäksi, joita keskushallinnolla ja Lazion paikallisilla viranomaisilla on jo käytettävissä. Ottaen huomioon Euroopan unionin osoittaman sitoumuksen luonnonkatastrofien hallintaan, joka ei koske ainoastaan jo luonnonkatastrofeista kärsineiden ihmisten auttamiseksi perustettua solidaarisuusrahastoa, vaan toimintaohjelman hyväksymistä pelastuspalvelua varten, joka kattaisi ihmisille, omaisuudelle ja ympäristölle luonnonkatastrofien yhteydessä aiheutuneet riskit ja vahingot, tiedustelisin komissiolta seuraavaa: 1. Kuuluuko Lazion alue tällaisen ohjelma piiriin ja missä määrin ja millaisin ehdoin? 2. Onko olemassa muita ohjelmia tai muita rahoitusmuotoja luonnonkatastrofien ehkäisemisen varalta? Margot Wallströmin komission puolesta antama vastaus (29. tammikuuta 2003) Yhteisön pelastuspalvelun alan toimintaohjelman perustamisesta 9. joulukuuta 1999 tehdyn neuvoston päätöksen(1) tarkoituksena on tukea ja täydentää jäsenvaltioiden kansallisen, alueellisen ja paikallisen tason ponnisteluja henkilöiden ja omaisuuden sekä ympäristön suojelemiseksi luonnon ja teknologian aiheuttamissa suuronnettomuustilanteissa. Jotta ohjelmaan sisältyvät toimet voivat saada yhteisön rahoitusta, niiden on koskettava kaikkia jäsenvaltioita tai useimpia niistä. Tähän mennessä toteutetut toimet ovat nähtävillä Internet-sivulla http://europa.eu.int/comm/environment/civil. Vastedes toimet valitaan Euroopan unionin virallisessa lehdessä julkaistun ehdotuspyynnön perusteella. Lazion aluetta koskevassa yhdessä ainoassa ohjelma-asiakirjassa, jonka toteuttamista Euroopan aluekehitysrahasto rahoittaa kaudella 20002006, määrätään toteutettavaksi (toimenpiteessä I.1, jolle on varattu 55 miljoonan euron määrärahat) maaperän suojeluun liittyviä rakennetoimia, joiden tarkoituksena on muun muassa estää onnettomuuksia. Toimia ovat muun muassa kaltevan maaperän lujittaminen, vesistön puhdistaminen ja rannikon suojelu. Lisäksi voidaan rahoittaa ympäristön valvonta- ja seurantatoimia (toimenpiteestä I.4, jolle on varattu noin 8 miljoonan euron määrärahat), joiden avulla saadaan myös pelastuspalvelun kannalta hyödyllisiä tietoja alueen ympäristön tilasta. Näiden toimien toteuttaminen kuuluu aluehallinnon toimivaltaan, joka toimii ohjelman hallintoviranomaisena ja vastaa erityisesti yksittäisten hankkeiden valinnasta. Lazion aluetta koskevassa maaseudun kehittämissuunnitelmassa, jonka rahoittamiseen Euroopan maatalouden ohjaus- ja tukirahasto (EMOTR) osallistuu, määritellään myös toimenpide, jonka tarkoituksena on luonnonkatastrofien vahingoittamien maataloustuotannon valmiuksien palauttaminen ennalleen sekä asianmukaisten ennaltaehkäisykeinojen käyttöönotto. Komissio on valmis tarkastelemaan kaikkia alueellisten ja kansallisten viranomaisten ehdotuksia, joilla pyritään muuttamaan voimassa olevaa toimintaohjelmaa siten, että käytettävissä olevat varat keskitetään nykyisiin tai uusiin toimenpiteisiin, joilla voidaan helpottaa tiettyjen maanjäristyksen aiheuttamien ongelmien ratkaisemista. (1) EYVL L 327, 21.12.1999.